ОПРЕДЕЛЕНИЕ НА ПЪРВОИНСТАНЦИОННИЯ СЪД (състав по жалбите)
10 юни 2008 година
Дело T-127/07 P
Francesco Bligny
срещу
Комисия на Европейските общности
„Обжалване — Публична служба — Конкурс на общо основание — Условия за допускане — Недопускане до проверка на писмения изпит — Обявление за конкурс — Непълен формуляр за кандидатстване — Доказателство за гражданство — Явно неоснователна жалба“
Предмет: Жалба срещу Определение на Съда на публичната служба на Европейския съюз (втори състав) от 15 февруари 2007 г. по дело Bligny/Комисия
(F‑142/06 и F‑142/06 AJ, все още непубликувано в Сборника), с която се цели неговата отмяна
Решение: Отхвърля жалбата. Г‑н Francesco Bligny понася направените от него съдебни разноски, както и разноските на Комисията.
Резюме
1.      Длъжностни лица — Принципи — Защита на оправданите правни очаквания
2.      Длъжностни лица — Конкурс — Условия за допускане
(членове 2 и 5 от приложение ІІІ към Правилника за длъжностните лица)
1.      Понятието за извинима грешка, което следва от съдебната практика в областта на сроковете за обжалване, е приложимо по аналогия
при императивните срокове, предвидени за подаване на молба или представяне на документ пред самата администрация. В приложение
на принципите на правна сигурност и на оправданите правни очаквания това понятие може да се отнася само до изключителни обстоятелства,
при които по-специално администрацията е допуснала грешката в резултат на поведение, което само по себе си или в решаваща
степен може да породи допустимо объркване в съзнанието на добросъвестна страна в производството, полагаща дължимата грижа,
която се изисква от едно сравнително добре осведомено лице.
(вж. точки 40 и 41)
Позоваване на: Първоинстанционен съд — 29 май 1991 г., Bayer/Комисия, T‑12/90, Recueil, стp. II‑219, точка 29
2.      Формуляр за кандидатстване в конкурс за място в европейската публична служба, в който ясно и недвусмислено се уточнява необходимостта
да се приложи документ, удостоверяващ гражданството на кандидата, като в противен случай кандидатурата е недействителна, не
може да доведе до заблуждение добросъвестен кандидат, положил дължимата грижа, която се изисква от едно сравнително добре
осведомено лице, който не би могъл разумно да стигне до извода, че неговият формуляр за кандидатстване може да е допустим,
без към него да е приложен такъв документ за гражданство, и това е така, дори ако във формуляра за кандидатстване не се препраща
към разпоредбите от обявлението за конкурса, въвеждащи това задължение.
(вж. точки 44—46)